**DISPOSICIONS**

**DEPARTAMENT DE SALUT**

**ACORD GOV/59/2016, de 10 de maig, pel qual s'aproven els Estatuts del Consorci del Laboratori Intercomarcal de l'Alt Penedès, l'Anoia i el Garraf.**

El Consorci del Laboratori de l'Anoia, com a entitat jurídica pública de caràcter institucional integrada per la Generalitat de Catalunya, l'Institut Català de la Salut, l'Hospital Comarcal d'Igualada i la Fundació Assistencial de l'Anoia, es va crear per mitjà del Decret 293/1992, de 24 de novembre (DOGC núm. 1688, de 30.12.1992). Posteriorment, mitjançant el Decret 193/2001, de 10 de juliol (DOGC núm. 3436, de 23.07.2001), va passar a denominar-se Consorci del Laboratori Intercomarcal de l'Alt Penedès, l'Anoia i el Garraf, atesa la incorporació, com a noves entitats consorciades, del Consorci Sanitari de l'Alt Penedès, l'Hospital-Residència Sant Camil i la Fundació Sanitària d'Igualada; aquesta última ocupant la posició que fins la data tenien l'Hospital Comarcal d'Igualada i la Fundació Assistencial de l'Anoia.

La disposició addicional vintena de la Llei 30/1992, de 26 de novembre, de règim jurídic de les administracions públiques i del procediment administratiu comú, introduïda per la disposició final segona de la Llei 27/2013, de 27 de desembre, de racionalització i sostenibilitat de l'Administració local, regula el règim jurídic dels consorcis. Aquest règim jurídic ha estat completat, pel que fa als consorcis sanitaris, per la Llei 15/2014, de 16 de setembre, de racionalització del sector públic i altres mesures de reforma administrativa, que inclou una disposició addicional única a la Llei 15/1997, de 25 d'abril, sobre habilitació de noves formes de gestió del Sistema Nacional de Salut, que regula el règim jurídic dels consorcis sanitaris.

La referida disposició addicional vintena de la Llei 30/1992, de 26 de novembre, estableix que els estatuts dels consorcis, amb caràcter general, han de determinar l'Administració pública d'adscripció de l'ens; afegeix que els consorcis estan subjectes al règim de pressupostació, de comptabilitat i de control de l'Administració pública d'adscripció i el règim jurídic del personal al servei del consorci també ha de ser el de l'Administració pública d'adscripció. Tanmateix, el règim especial dels consorcis sanitaris regulat per la també referida disposició addicional única a la Llei 15/1997, de 25 d'abril, estableix que els consorcis sanitaris estan adscrits a l'Administració sanitària responsable de la gestió dels serveis en el seu àmbit territorial d'actuació i permet que el personal al servei dels consorcis sanitaris tingui un règim jurídic propi diferent de l'Administració pública d'adscripció.

Al seu torn, la Llei 15/2014, de 16 de setembre, ha regulat la separació dels membres i la liquidació dels consorcis.

La regulació del nou règim jurídic dels consorcis comporta l'obligatorietat d'adaptar els estatuts a les previsions de les lleis esmentades.

Per raons d'eficàcia, eficiència i seguretat jurídica, s'ha considerat més convenient aprovar uns nous estatuts, que recullen les modificacions derivades de les lleis esmentades i també s'ha aprofitat per introduir-hi altres reformes necessàries com ara l'actualització del règim de contractació i la condició de mitjà propi instrumental i servei tècnic del Servei Català de la Salut, de l'Administració de la Generalitat i del Consorci Sanitari del Garraf; l'actualització de la referència a les entitats que integren el consorci (amb la incorporació del Consorci Sanitari de l'Anoia en substitució de la Fundació Sanitària d'Igualada i la del Consorci Sanitari del Garraf en substitució de l'Hospital-Residència Sant Camil de Sant Pere de Ribes); la modificació del domicili de l'entitat; o la qualificació de la gerència com a òrgan executiu i de gestió superior del Consorci.

La tramitació de l'aprovació dels nous estatuts s'ha d'ajustar al que estableix l'Acord del Govern, de 10 de juliol de 2012, pel qual s'aproven criteris per a la creació, la modificació i la supressió d'entitats participades per la Generalitat, per a la presa de participació i la desvinculació d'entitats existents i per a la tramitació de determinades propostes d'acord del Govern relatives a fundacions.

D'acord amb el que preveu l'article 55 de la Llei 13/1989, de 14 de desembre, d'organització, procediment i règim jurídic de l'Administració de la Generalitat i l'article 26 o) de la Llei 13/2008, del 5 de novembre, de la presidència de la Generalitat i del Govern.

Per tot això, a proposta del conseller de Salut, el Govern

Acorda:

—1 Aprovar els Estatuts del Consorci del Laboratori Intercomarcal de l'Alt Penedès, l'Anoia i el Garraf, que s'annexen a aquest Acord.

—2 El personal funcionari que presta serveis en aquest Consorci, procedent d'administracions diferents de l'Administració de la Generalitat de Catalunya, s'adscriu com a personal d'altres administracions i roman, respecte de l'Administració d'origen, en situació de serveis en altres administracions. El personal funcionari procedent de l'Administració de la Generalitat de Catalunya roman en situació de servei actiu.

—3 El personal laboral que presta serveis en aquest Consorci no adquireix la condició de personal al servei de l'Administració de la Generalitat i es regeix pel conveni laboral vigent en el moment de la publicació d'aquest Acord mentre el conveni esmentat sigui vigent.

—4 El pressupost d'aquest Consorci forma part dels pressupostos de la Generalitat de Catalunya, i els seus comptes s'han d'incloure en el compte general de la Generalitat de Catalunya.

—5 Disposar la publicació d'aquest Acord al *Diari Oficial de la Generalitat de Catalunya*.

Barcelona, 10 de maig de 2016

Joan Vidal de Ciurana Secretari del Govern

Annex

Estatuts del Consorci del Laboratori Intercomarcal de l'Alt Penedès, l'Anoia i el Garraf

Capítol I

Disposicions generals

Article 1

Entitats que integren el Consorci

* 1. Amb la denominació Consorci del Laboratori Intercomarcal de l'Alt Penedès, l'Anoia i el Garraf es constitueix un consorci en el qual participen el Servei Català de la Salut, l'Institut Català de la Salut, el Consorci Sanitari de l'Anoia, el Consorci Sanitari de l'Alt Penedès i el Consorci Sanitari del Garraf.
	2. El nombre de membres del Consorci pot ser ampliat amb l'admissió d'entitats públiques o privades que vulguin col·laborar amb les finalitats del Consorci, efectuar les aportacions o prestar els serveis que en constitueixen l'objectiu. L'acord d'admissió de nous membres requereix la majoria que preveu l'article 14.2 d'aquests Estatuts i comporta l'establiment del percentatge de participació.

Article 2

Objectiu i finalitats

* 1. L'objectiu del Consorci és l'execució de les activitats assistencials, docents i de recerca que realitzen els serveis de laboratori que s'adscriguin al Consorci.
	2. Són finalitats específiques del Consorci:
1. La realització de tècniques de bioquímica, hematologia, microbiologia, serologia i immunologia i anatomia patològica.
2. La docència relacionada amb les tècniques esmentades.
3. Les activitats d'investigació, estudi i divulgació, relacionades amb la sanitat i les ciències de la salut.
4. La participació en la promoció de campanyes o les tasques de medicina preventiva.
5. Totes les que estiguin directament o indirectament relacionades amb les finalitats esmentades anteriorment i que acordi el Consell Rector.
	1. Les finalitats esmentades les pot portar a terme el mateix Consorci directament, a través d'entitats instrumentals creades a l'efecte, o cedint la gestió a altres entitats externes.

Article 3

Naturalesa i règim jurídic

* 1. El Consorci regulat en aquests Estatuts té la consideració de consorci sanitari i està subjecte al règim jurídic que estableix la disposició addicional única de la Llei 15/1997, de 25 d'abril, sobre habilitació de noves formes de gestió. Aquest Consorci és una entitat jurídica pública, de naturalesa institucional i de base associativa, dotada de personalitat jurídica plena i independent de la dels seus membres, amb tota la capacitat jurídica de dret públic i privat que requereixi per a la realització de les seves finalitats, i resta adscrit a l'Administració de la Generalitat de Catalunya mitjançant el Servei Català de la Salut.
	2. El Consorci, que té caràcter voluntari i indefinit, es regeix per aquests Estatuts i per les disposicions legals de caràcter general que li siguin aplicables.

Article 4 Capacitat jurídica

El Consorci, per mitjà dels seus òrgans representatius, pot adquirir, posseir, reivindicar, permutar, gravar i alienar tota mena de béns, signar contractes, assumir obligacions, interposar recursos i exercir les accions previstes en les lleis.

Article 5 Domicili

El Consorci té el domicili a l'Hospital d'Igualada, avinguda de Catalunya, número 11, d'Igualada. Això no obstant, per acord del Consell Rector, aquest domicili pot ser canviat.

Article 6

Dels drets dels beneficiaris o usuaris

S'han de respectar en tot moment els drets dels beneficiaris o usuaris dels serveis sanitaris que presti el Consorci i en particular els drets del malalt.

Capítol II

Govern del Consorci

Article 7

Òrgans de govern i de gestió

* 1. El govern del Consorci correspon als òrgans següents:
1. El Consell Rector.
2. El president o presidenta.
3. El vicepresident o vicepresidenta.
	1. La gestió i direcció executiva del Consorci correspon al gerent o la gerent.

Secció I

Del Consell Rector

Article 8 Composició

* 1. El Consell Rector, òrgan superior de govern del Consorci, està format pels membres següents, nomenats i substituïts lliurement per les entitats consorciades:
1. Dos/Dues representants del Servei Català de la Salut, nomenats pel conseller o consellera del departament competent en matèria de salut, a proposta del director o directora del Servei Català de la Salut.
2. Dos/Dues representants de l'Institut Català de la Salut, designats pel director o directora gerent.
3. Un/a representant del Consorci Sanitari de l'Anoia.
4. Un/a representant del Consorci Sanitari de l'Alt Penedès.
5. Un/a representant del Consorci Sanitari del Garraf.

Els representants del Consorci Sanitari de l'Anoia, del Consorci Sanitari de l'Alt Penedès i del Consorci Sanitari del Garraf han de ser designats pels òrgans de govern respectius.

* 1. El nomenament de tots els membres del Consell Rector té una durada màxima de quatre anys, i poden ser nomenats per a nous mandats indefinidament.
	2. Han d'assistir a les sessions del Consell Rector, amb veu però sense vot, el secretari o secretària i el gerent o la gerent del Consorci, llevat que el secretari o secretària sigui membre del Consell, supòsit en què aquest hi ha d'assistir amb veu i vot.
	3. En el cas que s'ampliï el Consorci per l'admissió de noves entitats, en l'acord corresponent del Consell ha de figurar la nova composició del Consell Rector, el nombre de membres que s'assigna a cadascuna de les noves entitats i la possible variació dels atribuïts a les entitats ja integrades. En tot cas, els organismes dependents de la Generalitat de Catalunya han de tenir la majoria absoluta dels membres del Consell Rector.

Article 9

Càrrecs unipersonals

* 1. El president o presidenta del Consell Rector ha de ser designat pel conseller o consellera del departament competent en matèria de salut, a proposta del director o directora del Servei Català de la Salut, d'entre els membres del Consell.
	2. El vicepresident o vicepresidenta del Consell Rector ha de ser designat pel director o directora gerent de l'Institut Català de la Salut, d'entre els membres del Consell.

Article 10

Secretari o secretària

* 1. El Consell Rector ha de designar un secretari o secretària, que pot ser membre del Consell o no, per a un període de quatre anys, reelegible indefinidament per a períodes de temps iguals.
	2. Correspon al secretari o secretària aixecar acta dels acords presos a les reunions del Consell, la qual, degudament signada pel secretari o secretària i amb el vistiplau del president o presidenta, ha de ser transcrita al llibre que s'habiliti a aquest efecte, com també totes les altres funcions que siguin pròpies del càrrec.

Les certificacions dels acords del Consell han de ser emeses amb les mateixes signatures.

Article 11 Funcions

* 1. Corresponen al Consell Rector les funcions següents:
1. Orientar de forma general les funcions del Consorci dins dels objectius estatutaris i consegüentment aprovar un pla general i plans plurianuals d'actuació, que s'han de reflectir en el pressupost anual, que ha d'incloure el pla d'inversions i, si escau, els projectes d'obres, d'instal·lacions i de serveis, que també ha d'aprovar.
2. Aprovar els comptes anuals, que comprenen el balanç de situació a 31 de desembre, el compte de pèrdues i guanys i la memòria corresponent a l'exercici anterior.
3. Aprovar la liquidació del pressupost anual.
4. Aprovar els reglaments de règim interior, d'organització i de funcionament de les diverses activitats.
5. Aprovar la relació de llocs de treball i de les plantilles, les condicions generals d'accés als llocs de treball i als càrrecs directius, el règim de prestació de funcions, els conceptes retributius i les remuneracions no regulats pel conveni col·lectiu, d'acord amb la normativa vigent.
6. Designar i separar el secretari o secretària i el gerent o la gerent del Consorci.
7. Designar i separar els càrrecs del Consorci, a proposta de la Gerència, tret del que preveu l'article 9.
8. Aprovar els acords d'adquisició, d'alienació i de gravamen dels béns immobles i dels béns mobles que siguin aparells i instal·lacions que integren el seu patrimoni.
9. Aprovar els projectes d'obres, d'instal·lacions i de serveis d'un termini d'execució superior al pressupost anual i el pla de finançament.
10. Aprovar els convenis per a la prestació de serveis i els contractes amb el Servei Català de la Salut o altres entitats públiques o privades, i també els acords de participació que s'hi puguin establir.
11. Acordar les operacions de crèdit.
12. Aprovar les variacions pressupostàries que sobrepassin la xifra que el Consell mateix estableixi durant l'exercici.
13. Exercir tota mena d'accions, d'excepcions, de recursos i de reclamacions judicials i administratives, en defensa dels drets i dels interessos del Consorci, sens perjudici de les facultats reconegudes a l'article 15.1.f).
14. Fixar els criteris d'ordenació de pagaments i assignar les atribucions del president o presidenta, de la Gerència i dels altres directius del Consorci en aquesta matèria.
15. Ampliar les activitats del Consorci d'acord amb el que estableixen aquests Estatuts.
16. Constituir comissions o comitès amb les funcions que els siguin encomanades específicament, en l'àmbit de les seves competències.
17. Adoptar les disposicions i les mesures adequades per a la millor organització i el millor funcionament del Consorci.
18. Exercir la condició d'òrgan de contractació del Consorci i autoritzar la subscripció de tot tipus de convenis de col·laboració, encàrrecs de gestió o aliances estratègiques.

CVE-DOGC-A-16132036-2016

1. Totes aquelles altres que no estiguin atribuïdes expressament als òrgans restants del Consorci.
	1. El Consell pot delegar les funcions que li són pròpies en els altres òrgans de govern del Consorci, en els seus òrgans de gestió, càrrecs directius o en les comissions o comitès que constitueixi a aquest efecte, llevat d'aquelles a què es refereix l'article 11.1 en les lletres a), b), c), e), f), h), i), k), n), o) i s).

Article 12

Periodicitat de les sessions

* 1. El Consell Rector s'ha de reunir en sessió ordinària com a mínim cada dos mesos.
	2. El Consell Rector s'ha de reunir en sessió extraordinària sempre que el convoqui el president o presidenta per iniciativa pròpia, o a petició d'una tercera part dels membres.

Article 13

Convocatòria i ordre del dia

* 1. Les convocatòries de les reunions s'han de fer per escrit amb l'ordre del dia corresponent, i s'han de notificar a cadascun dels membres amb una antelació mínima de cinc dies.

En casos d'urgència, la convocatòria s'ha de fer, almenys, amb vint-i-quatre hores d'anticipació. En aquest cas, i una vegada considerat l'ordre del dia, el Consell Rector ha d'apreciar la situació d'urgència per majoria absoluta dels membres presents. Si aquesta no s'estima, s'ha de convocar la reunió del Consell d'acord amb el que estableix el paràgraf anterior.

* 1. L'ordre del dia ha de contenir tots els temes que calgui tractar en les reunions que es convoquin. Fora d'aquest no es poden prendre acords vàlids llevat que, a la reunió, hi siguin presents la majoria dels membres del Consell i es trobin representades totes les entitats consorciades, i ho consentin expressament.

Article 14 Adopció d'acords

* 1. Els acords del Consell Rector s'han d'adoptar pel vot de la majoria dels membres que es trobin presents en el moment de la votació, sempre que aquests siguin almenys la meitat més un dels membres en exercici del càrrec i hagin estat tots convocats degudament.
	2. S'exceptuen del règim previst en l'apartat anterior els acords relatius a l'admissió de nous membres en el Consorci, a la creació d'organismes instrumentals i a la cessió de la gestió, a altres entitats externes, de les finalitats específiques assenyalades en l'article 2.2, que requereixen per a l'adopció vàlida el vot favorable de les dues terceres parts dels membres del Consell en l'exercici del càrrec.
	3. Els acords d'admissió de nous membres en el Consorci, de dissolució o liquidació del Consorci i qualssevol altres que comportin noves aportacions econòmiques així com també la modificació dels Estatuts, requereixen, a més de la majoria qualificada a què es refereix l'apartat anterior, la ratificació de les entitats respectives que integren el Consorci.

Secció II

Del president o presidenta

Article 15 Funcions

* 1. Corresponen al president o presidenta del Consell Rector les funcions següents:
1. Representar institucionalment el Consorci.

CVE-DOGC-A-16132036-2016

1. Fixar l'ordre del dia de les sessions del Consell.
2. Convocar, presidir, suspendre i aixecar les sessions, dirigir les deliberacions i decidir els empats amb el seu vot de qualitat.
3. Supervisar les activitats del Consorci i elevar al Consell la documentació i els informes que cregui oportuns.
4. Dictar les disposicions particulars que siguin necessàries per al desplegament dels acords del Consell.
5. Exercir en cas d'urgència, i donar-ne compte al Consell Rector en la primera reunió que celebri, les facultats de realitzar tota mena d'accions, excepcions, recursos i reclamacions judicials i administratives en defensa dels drets i els interessos del Consorci.
6. Aquelles altres que li siguin expressament encomanades o que li delegui el Consell Rector d'entre les de naturalesa delegable.
	1. És també competència del president o presidenta del Consell, a proposta del gerent o la gerent:
7. Elevar el projecte de pressupost anual i les seves modificacions als efectes de l'aprovació, si escau, del Consell Rector.
8. Formular al Consell les propostes dels reglaments de règim interior, d'organització i funcionament de les diverses activitats del Consorci.
9. Constituir, amb caràcter temporal, comissions o comitès amb funcions específiques en l'àmbit de les seves competències, i adscriure-hi les persones que hagin d'integrar-los.
10. Designar els càrrecs directius del Consorci, quan li ho delegui el Consell.

Secció III

Del vicepresident o vicepresidenta

Article 16 Funcions

El vicepresident o vicepresidenta ha de suplir el president o presidenta i n'ha d'assumir les funcions en els casos de vacant, absència o malaltia. Ha d'exercir, a més, les atribucions que el president o presidenta li delegui, amb l'autorització prèvia del Consell Rector.

Secció IV

Del gerent o la gerent

Article 17

Designació i naturalesa del càrrec

* 1. El Consell Rector ha d'encarregar la Gerència a una persona física.
	2. La Gerència és l'òrgan executiu i de gestió superior del Consorci.
	3. És un càrrec d'alta direcció que manté amb el Consorci una relació d'ocupació de naturalesa laboral i de caràcter especial, que s'ha de regir pel contracte de treball pertinent i les disposicions que siguin d'aplicació. El gerent o la gerent ha d'exercir el seu càrrec amb dedicació exclusiva i resta sotmès al règim d'incompatibilitats vigent.

Article 18 Funcions

CVE-DOGC-A-16132036-2016

Corresponen a la Gerència les funcions següents:

1. Representar administrativament el Consorci i relacionar-se com a gerent amb les administracions públiques, les institucions, les entitats i els particulars.
2. Proposar al Consell Rector els programes, les estratègies i els plans plurianuals d'actuació del Consorci.
3. Elaborar la proposta de pressupost anual, d'acord amb els plans d'actuació aprovats.
4. Executar i fer complir els acords del Consell Rector i les disposicions de la Presidència.
5. Administrar el patrimoni i els béns del Consorci, en el marc de les facultats que li hagin estat conferides pel Consell Rector.
6. Executar el pla d'inversions anual i exercir les facultats de contractació en matèria d'obres, instal·lacions, serveis i subministraments en la mesura que li siguin delegades pel Consell Rector.
7. Proposar la designació i la separació dels càrrecs del Consorci, tret del que preveu l'article 9.
8. Actuar com a cap de personal del Consorci, d'acord amb les directrius que fixi el Consell Rector.
9. Ordenar els pagaments del Consorci, de conformitat amb les atribucions que li hagin estat assignades pel Consell Rector.
10. Vetllar per la millora dels mètodes de treball i per la introducció de les innovacions tecnològiques adequades, i també per la conservació i el manteniment dels serveis, les instal·lacions i els equipaments, així com també per l'assoliment d'un grau adequat de qualitat assistencial.
11. Preparar la documentació que, per mitjà del president o presidenta, s'ha de sotmetre a la consideració del Consell Rector i informar de tot el que calgui per a l'exercici correcte de les seves competències, particularment pel que fa a la confecció i el compliment del pressupost anual i els plans plurianuals d'actuació.
12. Informar periòdicament sobre el funcionament i l'estat de la situació del Consorci.
13. Presentar anualment al Consell Rector el balanç de situació, el compte de pèrdues i guanys, la memòria de l'exercici i la liquidació del pressupost.
14. Qualsevol altra funció que se li encomani expressament o que li deleguin el Consell Rector o el president o presidenta, en l'àmbit de les competències respectives.

Capítol III

Règim patrimonial, financer, pressupostari i comptable

Article 19 Patrimoni

* 1. Constitueixen el patrimoni del Consorci:
1. Els béns i els drets que li aportin les entitats consorciades.
2. Els béns i els drets que adquireixi o rebi per qualsevol títol.
	1. El patrimoni del Consorci s'ha de reflectir en l'inventari corresponent, que ha de revisar i aprovar anualment el Consell Rector.

Article 20 Recursos

* 1. Per dur a terme els objectius, el Consorci disposa dels recursos següents:
1. Les aportacions realitzades per les entitats consorciades.
2. Les subvencions, els auxilis, els ajuts i els donatius.

CVE-DOGC-A-16132036-2016

1. Els rendiments dels serveis que presti.
2. Els crèdits que s'obtinguin.
3. Els productes del seu patrimoni.
4. Qualssevol altres que puguin correspondre al Consorci, d'acord amb les lleis.
	1. La realització, per part del Consorci, d'operacions d'endeutament de qualsevol modalitat requereix l'autorització prèvia de l'òrgan competent de l'Administració de la Generalitat segons la normativa vigent.

Article 21

Règim comptable i pressupostari

* 1. El règim comptable i pressupostari del Consorci, d'acord amb el que estableix la disposició addicional única de la Llei 15/1997, de 25 d'abril, sobre habilitació de noves formes de gestió, és el que estableix l'Administració a la qual està adscrit, sense perjudici de la subjecció a les previsions de la Llei orgànica 2/2012, de 27 d'abril, d'estabilitat pressupostària i sostenibilitat financera.

En tot cas, sempre que es compleixin els requisits establerts en l'article 68 de la Llei 7/2011, del 27 de juliol, de mesures fiscals i financeres, el Consorci gaudeix d'autonomia de gestió per a l'elaboració, l'aprovació i la gestió dels pressupostos, així com per a l'aplicació del Pla general de comptabilitat que estableix el Reial decret 1514/2007, del 16 de novembre, pel qual s'aprova el Pla general de comptabilitat, o el que el substitueixi, sens perjudici de seguir els plans parcials que es dictin per raó del desplegament del Reial decret esmentat, i per tal d'incorporar mecanismes de seguiment i control de l'execució del seu pressupost anual, del pla d'inversions anual i dels estats financers, mitjançant l'aprovació de bases d'execució del pressupost i altres instruments de gestió pressupostària.

* 1. El Consell Rector ha d'aprovar el pressupost de l'exercici següent, abans del 31 de desembre de cada any, i ha de comprendre la totalitat d'ingressos i despeses anuals.
	2. Els comptes anuals han de ser formulats pel gerent o la gerent dins del primer trimestre natural posterior a la data de tancament de l'exercici i han d'incloure els aspectes que en cada moment exigeixi la legislació en matèria de societats de capital (actualment balanç, compte de pèrdues i guanys, estat de canvis del patrimoni net, estat de fluxos d'efectiu, la memòria, i l'informe de gestió).

Addicionalment, s'hi ha d'incorporar la liquidació pressupostària de l'exercici que també ha de ser sotmesa a la verificació de l'òrgan responsable de l'auditoria.

El Consell Rector ha d'aprovar els comptes anuals durant el primer semestre del mateix exercici en què s'han formulat.

* 1. El Consell Rector ha de decidir la destinació dels romanents de l'exercici, sense perjudici de les autoritzacions externes si fossin necessàries, de conformitat amb la normativa vigent en cada moment.
	2. El sistema general de control econòmic i financer del Consorci s'instrumenta a través de l'auditoria dels comptes anuals, de la qual ha de ser responsable l'òrgan que tingui el control en aquesta matèria del Servei Català de la Salut.

En tot cas, sempre que es compleixin els requisits establerts en l'article 68 de la Llei 7/2011, del 27 de juliol, de mesures fiscals i financeres, la supervisió i el control sobre l'activitat econòmica, financera i de gestió del Consorci s'ha de portar a terme quan aquesta activitat hagi estat desenvolupada, pel sistema d'auditoria externa, amb caràcter anual, d'acord amb la normativa vigent.

Capítol IV

Règim del personal i de contractació

Article 22

Règim de personal

* 1. El personal del Consorci és contractat i es regeix per les normes de dret laboral, així com per la resta de

CVE-DOGC-A-16132036-2016

normativa d'ocupació pública que li sigui d'aplicació.

Sens perjudici de l'anterior, les administracions públiques consorciades poden adscriure personal funcionari, laboral o estatutari, en comissió de serveis o en la situació que legalment correspongui. Aquest personal es regeix per les disposicions normatives que li siguin aplicables, respectivament i en cada moment, atenent la procedència i la naturalesa de la relació d'ocupació.

* 1. La selecció del personal fix s'ha de dur a terme mitjançant una convocatòria pública, d'acord amb els principis d'igualtat, publicitat, mèrit i capacitat, així com a la resta de principis d'aplicació general, establerts a la normativa bàsica.
	2. El Consorci ha de disposar del personal necessari per al compliment de les seves funcions. El nombre, les categories i les funcions han de quedar reflectides a la plantilla que aprovi anualment el Consell Rector.

Article 23

Règim de contractació

* 1. El règim jurídic aplicable a la contractació d'obres, instal·lacions, béns i serveis del Consorci és el que estableixi en cada moment l'àmbit subjectiu de la normativa de contractes del sector públic, així com la resta de normes estatals i autonòmiques que la despleguen, i actualment el Consorci té la consideració de poder adjudicador administració pública.
	2. La condició d'òrgan de contractació correspon al Consell Rector, sense perjudici que es pugui delegar segons els termes previstos en aquests Estatuts en altres òrgans o càrrecs del Consorci.
	3. El Consorci té la condició de mitjà propi instrumental i servei tècnic de Servei Català de la Salut, així com de l'Administració de la Generalitat de Catalunya i de les entitats amb la condició de poders adjudicadors que hi estiguin vinculades o en depenguin, a l'efecte del que estableixen els articles 4.1.n i 24.6 del Text refós de la Llei de contractes del sector públic, aprovat pel Reial decret legislatiu 3/2011, del 14 de novembre.

Les relacions del Consorci amb els ens, les entitats o els departaments de la Generalitat dels quals és mitjà instrumental i servei tècnic no tenen naturalesa contractual i s'articulen mitjançant encàrrecs de gestió.

* 1. El Consorci no pot participar en les licitacions públiques convocades pels ens, les entitats o els departaments de la Generalitat respecte dels quals té la condició de mitjà propi i servei tècnic. No obstant això, quan no hi concorri cap licitador es pot encarregar al Consorci l'execució de l'activitat objecte de licitació pública.
	2. El Consorci té igualment la condició de mitjà propi instrumental i servei tècnic respecte el Consorci Sanitari del Garraf, amb el mateix abast i limitacions que es determinen als apartats 3 i 4 d'aquest article respecte el Servei Català de la Salut.

Capítol V

Separació i dissolució

Article 24

Separació de les entitats consorciades

* 1. En el cas que alguna de les institucions que formen el Consorci resolgui separar-se'n, aquest pot continuar vigent, si així ho acorden les institucions restants.

No obstant això, un cop que es faci efectiva la separació, el Consorci ha de mantenir almenys dos membres, un dels quals ha de ser el Servei Català de la Salut, que tinguin la consideració d'Administració o d'ens o organismes vinculats a una Administració.

* 1. El Consorci es dissol automàticament en el cas que:
1. Resti integrat per menys de dos membres.
2. Almenys un dels membres no sigui el Servei Català de la Salut.
	1. La conformació de la voluntat del Consell Rector per determinar la continuïtat o dissolució del Consorci

CVE-DOGC-A-16132036-2016

davant un supòsit de separació, ha d'establir-se d'acord amb la legislació vigent i en la forma que estableixen aquests Estatuts respecte a quòrums i requeriments.

* 1. Els requisits per a la separació del Consorci són:
1. Notificar formalment la decisió, davant el Consell Rector, amb un preavís d'un any.
2. La institució que vulgui separar-se ha d'estar al corrent dels compromisos assumits anteriorment a la decisió de separació.
3. La institució que vulgui separar-se ha de garantir la liquidació de les obligacions aprovades fins al moment de la separació.
	1. En el cas que el Consell Rector accepti la separació del Consorci, un cop confirmat el compliment dels procediments i requisits establerts, s'han de liquidar parcialment els drets, les obligacions i els béns propis del Consorci, així com revertir les obres o les instal·lacions existents a favor de les institucions que se separin, d'acord amb les normes que estableix l'article següent.
	2. La impossibilitat legal sobrevinguda perquè alguna entitat pugui ser entitat consorciada, produirà efectes *ex lege*, sense necessitat del compliment dels requisits previs exigits, i, sense perjudici de reclamar a l'entitat separada el compliment, si escau, de les obligacions pendents.

Article 25 Dissolució

* 1. El Consorci es dissol en cas de concórrer una de les causes de dissolució automàtica que preveuen els Estatuts o la normativa vigent en el seu moment o si materialment és impossible complir els objectius. Així mateix, es pot dissoldre a proposta unànime del Consell Rector, ratificada per totes les entitats integrants del Consorci.
	2. En cas de dissolució automàtica o adopció d'un acord de dissolució, s'han de liquidar els béns, els drets i les obligacions del Consorci i revertir les obres o les instal·lacions existents, segons les directrius següents:
1. El Consell Rector ha de designar una comissió liquidadora, constituïda per tres pèrits de solvència professional reconeguda, no vinculats al Consorci en els cinc anys anteriors a la seva designació, els quals han de determinar la quota de liquidació que correspongui a cada membre del Consorci.
2. En cap cas el procés de dissolució i de liquidació del Consorci no pot suposar la paralització, la suspensió o la no-prestació dels serveis assistencials, sanitaris, sociosanitaris, docents i qualssevol altres que porti a terme el Consorci segons aquests Estatuts. L'Administració de la Generalitat de Catalunya ha d'adoptar les mesures necessàries per tal de garantir la continuïtat del servei i les funcions, i garantir també la continuïtat dels llocs de treball del personal del Consorci, sens perjudici de mantenir el caràcter autònom del Consorci fins que es dugui a terme la liquidació o dissolució formal.
3. La liquidació s'ha d'ajustar al que estableix la normativa sobre règim jurídic dels consorcis i, en tot cas, s'ha de tenir en compte el percentatge d'aportacions de les entitats participants, així com el finançament concedit cada any.
4. La constitució de la comissió liquidadora no implica l'alteració en el funcionament dels òrgans del Consorci, llevat de les atribucions que preveu el Consell Rector com a indelegables a l'article 11.2 d'aquests Estatuts, que requereixen la fiscalització i l'aprovació ulterior del Servei Català de la Salut.

Disposició addicional Única

Els quòrums que s'estableixen en aquests Estatuts s'han de calcular per arrodoniment de la meitat de la unitat superior.

CVE-DOGC-A-16132036-2016

Disposició final Única

El Consell Rector del Consorci s'ha de constituir en el termini d'un mes comptat des de la publicació d'aquests Estatuts al *Diari Oficial de la Generalitat de Catalunya*.

(16.132.036)